מספר פנימי: 2211374

הכנסת העשרים וחמש

**יוזמים: חברי הכנסת** **גלעד קריב**  
 **יואב סגלוביץ'**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4722/25

הצעת חוק הממשלה (תיקון – קיום מסיבת עיתונאים עיתית לגופי התקשורת בישראל),   
התשפ"ד–2024

|  |  |  |  |  |  |  |
| --- | --- | --- | --- | --- | --- | --- |
| הוספת סעיף 10א | 1. | בחוק הממשלה, התשס"א–2021[[1]](#footnote-2), אחרי סעיף 10 יבוא: | | | | |
|  |  | "מסיבת עיתונאים עיתית | | | 10א. | (א) ראש הממשלה יקיים תדריך לנציגי גופי התקשורת שמרכז פעילותם בישראל מידי 45 ימים, שיכלול לכל הפחות 60 דקות של מענה לשאלות של נציגי כלי התקשורת, שיוצגו במהלך התדריך. |
|  |  |  |  |  |  | (ב) בנסיבות חריגות הקשורות בביטחון המדינה או בסדר יומו של ראש הממשלה ניתן יהיה לדחות את מועד קיומו של התדריך מעבר לתקופת 45 הימים לתקופה שלא תעלה על 14 ימים. |
|  |  |  |  |  |  | (ג) התדריך יתקיים בשפה העברית וינוהל על ידי לשכת העיתונות הממשלתית. |
|  |  |  |  |  |  | (ד) לתדריך יוזמנו נציגי תאגיד השידור הישראלי בערוצים המשדרים בשפה העברית והערבית, חברות החדשות של ערוצי הטלוויזיה המסחריים, הערוצים הזעירים והייעודיים, ערוצי הרדיו האזוריים, עיתונים ושבועונים בעלי תפוצה של מאה אלף עותקים ואתרי אינטרנט המפרסמים תכני חדשות הזוכים לכל הפחות לחמש מאות אלף צפיות מדי יום. |
|  |  |  |  |  |  | (ה) לשכת העיתונות הממשלתית רשאית להזמין לתדריך נציגים של גופי תקשורת נוספים, ובלבד שתינתן זכות קדימה בהצגת השאלות לנציגי גופי התקשורת המנויים בסעיף קטן (ד). |
|  |  |  |  |  |  | (ו) התדריך יתקיים במשרד ראש הממשלה בירושלים או בכנסת; ניתן יהיה לקיים את התדריך במקום אחר מטעמים מיוחדים הנוגעים לאבטחת ראש הממשלה או לביטחון הלאומי." |

דברי הסבר

פעילותם של גופי תקשורת ציבוריים ומסחריים בתחום החדשות והאקטואליה ומימושו של חופש העיתונות הלכה למעשה הם נדבך משמעותי בהבטחת מרקם החיים הדמוקרטי. נדבך משמעותי נוסף בהבטחת אותו המרקם היא השקיפות של הפעולה השלטונית ותודעתם של נבחרי הציבור כי הם נדרשים לתת דין וחשבון לאזרחי המדינה.

לצידם של מנגנונים שונים המקדמים שקיפות וביקורת ציבורית על פעולות הממשלה, ישנה חשיבות לקיומו של דיאלוג ישיר בין גופי התקשורת לבין ראש הממשלה, העומד בראש הרשות המבצעת, ולקיום שגרה תקשורתית בה ראש הממשלה משיב לשאלותיהם של נציגי גופי התקשורת הפועלים בישראל.

דיאלוג ישיר זה יכול להתקיים באופנים שונים, אך מן הראוי לצקת לו גם תבנית רשמית ומחייבת אשר תגדיר את הרף המזערי לקיומו. צורך זה נובע בין השאר מנטייתם של נבחרי ציבור בשנים האחרונות להימנע מקיום מסיבות עיתונאים ולענות לשאלות ישירות של גופי התקשורת. בנוסף קשור צורך זה בשימוש ההולך וגובר של נבחרי ציבור ברשתות החברתיות ובתופעה המתרחבת של הפצת חדשות כזב. מגמות אלו מצדיקות את חיזוק מעמדם של גופי התקשורת הממוסדים, המחויבים לאתיקה עיתונאית ולסטנדרטיים מקצועיים, ואת חובתם של נבחרי הציבור להתייחס לזכות הציבור הרחב לקבל מהם דין וחשבון.

בהתאם לכך, מוצע לקבוע כי ראש הממשלה יהיה חייב לקיים מסיבת עיתונאים לגופי התקשורת המרכזיים בישראל שבה יענה לשאלותיהם. מוצע כי מסיבת עיתונאים זו תתקיים לפחות אחת ל-45 ימים, בהתאם לתנאים שמפורטים בהצעה.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ב' בתמוז התשפ"ד (08.07.2024)

1. ס"ח התשס"א, עמ' 168. [↑](#footnote-ref-2)